Грознэм щытокIуэ
Грознэ къалэм мы махуэхэм щекIуэкIащ мини-футболымкIэ я зэхьэзэхуэ. Шэшэнми Ингушми я командэхэр бжыгъэ зэщхькIэ 7:0-у хигъащIэри, Къэбэрдей-Балъкъэрым икIа гупыр зэхьэзэхуэм щытекIуащ тэмэму зэхэзымыххэм.
«Шэч хэмылъу, дыщыгуфIыкIащ Дэгухэм я урысейпсо зэгухьэныгъэм и къудамэу ди республикэм щыIэм хэтхэр гъунэгъу щIыналъэм щекIуэкI зэхьэзэхуэм кIуэну Iэмал къызэрытхукъуэкIам. АрщхьэкIэ куэдрэ къэтлъыхъуащ абыкIэ щIэгъэкъуэн къытхуэхъуфынухэр. Грознэ дызэрыкIуа автобусыр къыдитащ КъБР-м спортымкIэ и министр Хъущт Аслъэнбэч, ауэ гъэсыныпхъэр ди ахъшэкIэ къэтщэхужащ», — жиIащ «Псапэ ткIуэпс» республикэ жылагъуэ зэгухьэныгъэм и тхьэмадэм и къуэдзэ Пщыбий Алим.
Мини-футболымкIэ зэпеуэм къыдэкIуэу, хэгъэрейхэм къызэрагъэпэщащ шахматымрэ шашкэмкIэ зэхьэзэхуэхэри. ИужькIэ хьэщIэхэм зыщрагъэплъыхьащ Грознэ къалэм. НыбжьыщIэхэм хуабжьу ягу ирихьащ Грознэ-сити, Кадыров Ахъмат-хьэжы и мемориал комплексыр, «Шэшэным игу» мэжджытыр.
Спортсменхэм Налшык къыздашащ зэхьэзэхуэм и кубокыр, грамотэхэр, саугъэтхэр.
